આમ તો આ બધી સાઇટ્સ અને એપ્લિકેશન્સ ‘લોકસંપર્ક’ વધારવાનું કામ કરે છે, સમાજના જુદા જુદા વર્ગને જોડવાનું કામ કરે છે. એટલે જ તો એમને ‘સોશિયલ નેટવર્ક પ્લેટફોર્મ’ કહેવામાં આવે છે, પણ આપણે બધા એનો એવો ભેદી ઉપયોગ કરીએ છીએ કે આ સોશિયલ નેટવર્ક પ્લેટફોર્મ પરની ગાડી કોઈ અવળી દિશામાં જ બેફામ રીતે બેકાબૂ બની દોડવા માંડી છે. જાણીતા પણ ‘કાળની ગર્તા’માં ક્યાંક ખોવાઈ ગયેલા જૂના મિત્રોનો મેળાપ કરવાનું કામ હોય કે પછી સાવ અજાણ્યાં લોકો વચ્ચે મિત્રતા કરાવવાનું કામ હોય એવાં ‘સમાજોપયોગી ઉદ્દેશ્યો’થી શરૂ થયેલા એફ.બી. વોટ્સએપ, ટ્વિટર કે ઇન્સ્ટાગ્રામ સમાજનો આખો ‘ઢાંચો’ હલબલી જાય એવા કરી રહ્યાં છે અને ચોવીસે કલાક સતત, ત્રણસો પાંસઠે દિવસ સળંગ આ ‘નેટવર્કી આતંક’ આપણાં બધાંયનાં રોજિંદા જીવનનું નખ્ખોદ વાળી રહ્યો છે.